**LĒMUMS**

Liepājā

|  |  |
| --- | --- |
| 2021.gada 16.decembrī | Nr.458/16  (prot. Nr.16, 9.§) |

Par Liepājas valstspilsētas Izglītības

attīstības koncepcijas 2020.-2025.gadam

apstiprināšanu

Latvijas ilgtspējīgas attīstības stratēģija līdz 2030.gadam nosaka, ka prioritārie ilgtermiņa rīcības virzieni izglītības jomā ir izglītības pieejamība un pārmaiņas izglītības procesa organizācijā, skola kā sociālā tīklojuma centrs, kontekstuāla izglītība un pedagoga profesijas maiņa, e-skola un informācijas tehnoloģiju izmantošana, izglītošanās mūža garumā. Izglītībai jābūt kvalitatīvai, visa mūža garumā pieejamai un uz radošumu orientētai, kas ļauj reaģēt uz globālās konkurences un demogrāfijas izaicinājumiem un ir viens no priekšnoteikumiem ekonomikas modeļa maiņai.

Novērtējot izglītības lomu pilsētas attīstībā un ņemot vērā nacionālā līmenī definētās prioritātes izglītības nozarē, ir pabeigts darbs pie Liepājas valstspilsētas Izglītības attīstības koncepcijas 2020.-2025.gadam (turpmāk arī - Koncepcija) izstrādes. Koncepcijas izstrādes mērķis bija apzināt pašreizējo situāciju un pastāvošos izaicinājumus un noteikt Liepājas valstspilsētas specifiskās attīstības tendences un iespējamās nākotnes vajadzības izglītības nozarē.

Koncepciju ir izstrādājusi sabiedrība ar ierobežotu atbildību “Dynamic University”.

Koncepcijas dokumenta analīzes daļa ietver vispārējās izglītības apskatu un analīzi (kopīgās situācijas un pakalpojumu nodrošinājuma, pirmsskolas izglītības, vispārējās pamatizglītības un vispārējās vidējās izglītības pārskats un analīze, pārskats par atbalsta mehānismiem Liepājas valstspilsētas izglītības telpā, izglītības iestāžu darbības profilu analīze, kopsavilkums par Koncepcijas izstrādes laikā īstenoto aptauju rezultātiem, izglītības iestāžu pašnovērtējumu un attīstības perspektīvu pārskats), interešu izglītības pārskatu, profesionālās, augstākās un mūžizglītības pārskatu un piedāvājuma analīzi. Informācijas apkopojums, situācijas izvērtējums un secinājumi, kas minēti dokumentā, ir balstīti uz dokumentāciju un sekundāro datu izpēti, kā arī aptaujās un intervijās iegūto informāciju. Koncepcijas izstrādes ietvaros tika formulēta arī stratēģiskā daļa - izglītības nozares attīstības vīzija, pamatvērtības, stratēģiskie uzstādījumi un prioritātes. Stratēģiskās attīstības ietvara un attīstības alternatīvu izstrādē tika ņemti vērā attiecīgie nacionāla, reģionāla un vietēja līmeņa attīstības plānošanas dokumenti, kas tieši un pastarpināti attiecināmi uz izglītības nozari. Koncepcijas rīcību un investīciju plāna daļa ietver sevī prioritāros rīcību virzienus.

Pamatojoties uz minēto, iepazīstoties ar sabiedrības ar ierobežotu atbildību “Dynamic University” sagatavoto prezentāciju, izskatot Liepājas valstspilsētas pašvaldības Izglītības komisijas 2021.gada 30.novembra lēmumu (sēdes protokols Nr.12), Liepājas valstspilsētas pašvaldības domes pastāvīgās Pilsētas attīstības komitejas 2021.gada 9.decembra lēmumu (sēdes protokols Nr.13) un pastāvīgās Izglītības, kultūras un sporta komitejas 2021.gada 9.decembra lēmumu (sēdes protokols Nr.12), Liepājas valstspilsētas pašvaldības dome **nolemj:**

Apstiprināt Liepājas valstspilsētas Izglītības attīstības koncepciju 2020.-2025.gadam (pielikumā).

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas pilsētas Izglītības pārvaldei, Domes priekšsēdētāja birojam, Liepājas pilsētas pašvaldības administrācijas Attīstības pārvaldei, SIA “Dinamic University” | |